**Diósd Város Önkormányzata 20/2016. (VI. 28.) önkormányzati rendelete**

**a közterületek tisztántartásáról, a települési szilárd hulladék gyűjtéséről és elszállításáról szóló 16/1995. (XII. 28.) önkormányzati rendelet módosításáról**

Diósd Város Önkormányzat Képviselő- testülete az Alaptörvény 32. cikke (1) bekezdésének felhatalmazása alapján, Magyarország helyi önkormányzatairól szóló 2011. évi CLXXXIX. Tv. 42 § (1) bekezdésében meghatározott feladatkörében eljárva az alábbi rendeletet alkotja:

1. **§**

A közterületek tisztántartásáról, a települési szilárd hulladék gyűjtéséről és elszállításáról szóló 16/1995. (XII.28.) önkormányzati rendelet(a továbbiakban: Rendelet.) **14. §** az alábbiak szerint módosul:

„(1) Mindennemű kerti hulladék égetése, március, április, október, és november hónap kivételével tilos.

(2) A tilalommal nem érintett hónapokban a kerti hulladékot, csak olyan jól kialakított tűzrakó helyen és telken lehet égetni, ahol az égetés hősugárzása környezeti kárt nem okoz, illetve az égetés az emberi egészséget, és a környezetet nem károsítja.

(3) Az égetendő kerti hulladék nem tartalmazhat kommunális, és ipari eredetű hulladékot (PVC, veszélyes hulladék stb.)

(4) A napi égetést a reggeli és az esti órákban (napnyugtáig) szabad végezni, szélcsendes időben, cselekvőképes nagykorú személy állandó felügyelete mellett.

(5)Ha a kerti hulladék egészségre ártalmas, vagy mérgező anyagot tartalmaz, akkor azt az erre vonatkozó érvényes jogi szabályozás szerint kell ártalmatlanítani.”

szövegrész helyébe a

„**14. §**

**Kerti hulladék égetésének szabályai és tűzvédelmi előírásai**

(1) Az egészséges, kórokozóktól és kártevőktől mentes avar és kerti hulladék (a továbbiakban együtt: zöld hulladék) ártalmatlanításáról elsősorban komposztálással kell gondoskodni. Ha ez nem lehetséges, az avart és kerti hulladékot hulladékgyűjtő edényzetbe kell gyűjteni, és a közszolgáltatóval elszállíttatni.

(2) Kerti hulladék nyílt téri égetésére csak akkor kerülhet sor, ha az (1) bekezdés szerinti kezelésük nem lehetséges.

(3) Zöld hulladékot a város belterületén március 01 – április 30., valamint október 01. – november 30. közötti időszakban.

a) hétköznap 09 és 17 óra között;

b) szombaton 09 és15 óra között szabad égetni.

(4) Kerti hulladék égetése vasárnap a város teljes közigazgatási területén tilos.

(5) A város közterületein kerti hulladék égetése egész évben tilos.

(6) Hulladék nyílt téri égetése tilos. Nyílt téri hulladékégetésnek minősül, ha a hulladék – az elemi kár kivételével – bármilyen okból kigyullad.

(7) Lábon álló növényzet és növénytermesztéssel összefüggésben keletkezett hulladék nyílt téri égetése tilos.

(8) Tilos az égetés szeles, ködös időben, valamint szmogriadó esetén.

(9) Tilos az égetés szociális egészségügyi, oktatási, kulturális és sport intézmények 100 méteres körzetében azok működési ideje alatt.

(10) A hatóságilag elrendelt, általános tűzgyújtási tilalom alól e rendelet nem ad felmentést.”

1. **§**

A Rendeletazalábbi **14/A. §**-sal egészül ki:

„**14/A. §**

(1) Égetni csak megfelelően kialakított helyen, vagyoni és személyi biztonságot nem veszélyeztető módon, cselekvőképes, nagykorú személy felügyelete mellett, a tűzoltásra megfelelő eszközök biztosításával lehet. A tűzrakó helyet az épülettől vagy egyéb éghető

anyagtól legalább 5 méter távolságra kell kialakítani.

(2) Az égetést úgy kell végezni, hogy

a) tűz- és robbanásveszélyt ne jelentsen;

b) az emberi egészséget ne veszélyeztesse,

c) a környezetben levő zöld növényeket, fát, bokrot ne károsítsa;

d) vagyoni és környezeti kárt ne okozzon.

(3) Amennyiben az égetéssel járó hatásokat felerősítő időjárási körülmény alakul ki, az égetést azonnal be kell fejezni.

(4) A füstképződés csökkentése érdekében a kerti hulladékot előzetesen szikkasztani, szárítani kell, és az eltüzelés csak folyamatosan, kis adagokban történhet. Az égetés egy alkalommal maximum 4 óra időtartamban történhet.

(5) Az égetendő hulladék nem lehet szennyezett, vegyi anyaggal kezelt, nem tartalmazhat továbbá kommunális, vagy ipari eredetű, különösen veszélyes hulladékot.

(6) Az égetés folyamatának gyorsítására éghető folyadékot, légszennyező vagy bűzös anyagot tilos alkalmazni.

(7) A tűz őrzéséről és veszély esetén annak eloltásáról a tűz gyújtója köteles gondoskodni. A tűz helyszínén olyan eszközöket és felszereléseket kell készenlétben tartani, amelyekkel a tűz terjedése megakadályozható, és a tűz eloltható.

(8) Az égetés befejezésével a tüzet el kell oltani, és meg kell győződni róla, hogy elhamvadt,

továbbá meg kell szüntetni a parázslást.”

1. **§**

E rendelet 2016. augusztus 01. napján lép hatályba.

D i ó s d, 2016. június 28.

 **B o g ó László K i s f a l v i István**

 **polgármester jegyző**

A rendeletet kihirdettem 2016. június hó 30. napján.

 **K i s f a l v i István**

  **jegyző**